‘ประกันสุขภาพ’ปีหน้าวิ่งแรง
กลุ่มครอบครัวนิยมซื้อเพิ่มรองรับค่ารักษาพุ่งต่อเนื่อง
10 ธ.ค. 2555

กลุ่มครอบครัวนิยมซื้อเพิ่มรองรับค่ารักษาพุ่งต่อเนื่อง
อลิอันซ์ฯ คาดปี 2556 ประกันสุขภาพแรงต่อเนื่อง กลุ่มครอบครัวตลาดหลักบริหารค่าใช้จ่ายรับค่ารักษาพุ่ง
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต คาดว่า ปี 2556 ประกันสุขภาพจะได้รับความนิยมมากขึ้นในกลุ่มประชาชนที่มีอายุ 3545 ปี ซึ่งเป็นวัยที่มีครอบครัวและมีฐานะมั่นคง ที่ไม่ต้องการพึ่งพาสวัสดิการของรัฐ แม้จะมีการจ่ายเงินสมทบกองทุนประกันสังคมทุกเดือน แต่ต้องการดูแลตัวเองและสมาชิกให้ได้รับการรักษาพยาบาลทันท่วงที
ทั้งนี้ คาดว่าปี 2556 บริษัทจะมีกรมธรรม์ประเภทคุ้มครองที่มีสัญญาสุขภาพรวมอยู่ด้วยเพิ่มจาก 2530% เป็น 3540% แต่ไม่สามารถบอกจำนวนประกันสุขภาพได้ เพราะไม่ได้แยกออกมาจากสัญญาหลัก ซึ่งล่าสุดบริษัทได้ออกสัญญาเพิ่มเติมคุ้มครองสุขภาพ HS 5000 และ HS 8000 เพื่อตอบสนองความต้องการของลูกค้ากลุ่มพรีเมียมและสอดคล้องกับค่ารักษาพยาบาลและค่าห้องผู้ป่วยที่สูงขึ้นในปัจจุบัน ซึ่งจะช่วยขยายฐานลูกค้าได้มากขึ้น 
“หากลูกค้าซื้อ HS5000 จะคุ้มครองการจ่ายค่าห้องพักที่ 5,000 บาท สามารถซื้อได้ถึงอายุ 60 ปี คุ้มครองสุขภาพถึงอายุ 60 ปี หรือสามารถซื้อต่อได้จนถึง 70 ปี หากเคยซื้อมาต่อเนื่องและยังได้ออกกรมธรรม์หลัก มาย ลองไลฟ์ A80/A80 ซึ่งเบี้ยจะผันแปรตามอายุ แต่ระดับเบี้ยที่ต่ำสุดอยู่ที่ 3,500 บาทต่อความคุ้มครอง 1 แสนบาท อุดช่องว่างของตลาดในกลุ่มลูกค้าต่างจังหวัด ซึ่งเป็นช่องทางที่ยังมีโอกาสเติบโตได้ดี” น.ส.พัชรา กล่าว
สำนักวิจัยและสถิติ บริษัท ไทยรับประกันภัยต่อ ระบุว่า ผู้ให้บริการประกันสุขภาพยังไม่สามารถเข้าถึงคนไทยได้อีกเกือบ 40 ล้านคน เป็นความท้าทายสำคัญของธุรกิจประกันภัย ในการที่จะเปลี่ยนให้เป็นโอกาสทางธุรกิจและสร้างความเข้าใจให้กับประชาชนคนไทย ให้เห็นถึงประโยชน์อันเกิดจากการบริหารจัดการความเสี่ยงด้านสุขภาพที่เป็นไปอย่างเหมาะสมและเพียงพอ ซึ่งปี 2554 เบี้ยประกันสุขภาพทั้งระบบมีจำนวน 3.77 หมื่นล้านบาท เพิ่มขึ้น 12.3% จากปี 2553 แยกเป็นเบี้ยประกันสุขภาพจากบริษัทประกันชีวิต 3.27 หมื่นล้านบาท และเบี้ยประกันสุขภาพจากบริษัทประกันวินาศภัย 5,079 ล้านบาท 
ขณะที่จากข้อมูลการรายงานรับประกันจำแนกตามช่องทางการขาย ของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ที่จัดทำเป็นปีแรก พบว่า บริษัทประกันวินาศภัยมีการขายประกันสุขภาพผ่านช่องทางต่างๆ 9 เดือนแรกปี 2555 จำนวน 8.9 แสนฉบับ คิดเป็นเบี้ยประกันภัย 4,645.61 ล้านบาท แต่ธุรกิจประกันชีวิตไม่ได้แยกกรมธรรม์ประกันสุขภาพออกมาจึงไม่ทราบจำนวนกรมธรรม์ อย่างไรก็ตามธุรกิจประกันชีวิตจะครองส่วนแบ่งตลาดประกันสุขภาพคิดเป็นสัดส่วน 80% ของเบี้ยประกันทั้งระบบ